Ntlemeza ‘gee amptelike voertuig terug’Lt.genl. Berning Ntlemeza (Foto: chronicle.co.cw) Die voormalige hoof van die Valke, Berning Ntlemeza, se prokureur beweer Ntlemeza het die amptelike voertuig en selfoon wat in sy besit was aan die Valke terugbesorg. EWN berig Ntlemeza se regsverteenwoordiger, Comfort Ngidi, het gesê sy kliënt het die voertuig en selfoon wat hy by die Valke gevat het teruggegee. Ngidi het ook gesê sy kliënt het niks verkeerd gedoen nie. Dit kom nadat Fikile Mbalula, minister van polisie, Maandag tydens ŉ mediakonferensie by die Valke se kantoor in Pretoria gesê het hy het inligting ontvang dat Ntlemeza gisteroggend by ŉ bestuursvergadering van die Valke opgedaag het. Volgens Mbalula het Ntlemeza die Valke se hoof van die voorsieningsketting opdrag gegee om ŉ voertuig aan hom te gee en het hy die kantoor in die voertuig verlaat. Mbalula het gesê Ntlemeza het ook ŉ selfoon van die regering in sy besit. Die polisieminister het gesê hy het lt.genl. Khomotso Phahlane, die waarnemende nasionale polisiekommissaris, opdrag gegee om Ntlemeza op te spoor en beslag te lê op die staatsvoertuig en -selfoon in sy besit. “Hy [Ntlemeza] het geen reg om hier in te kom en enigiemand opdragte te gee nie,” het Mbalula gesê. “Ek het dit aan lt.genl. [Yolisa] Matakata, [die waarnemende hoof van die Valke], ook verduidelik en sy verstaan dit baie goed. Sake gaan voort soos normaal. Ons het nie hierdie drama en Hollywood-rolprent nodig nie. Hierdie situasie is eenvoudig ŉ rolprent wat tot ŉ einde moet kom,” het Mbalula gesê. Nathi Nhleko, voormalige minister van polisie, het verlede maand hofdokumente ingedien om te appelleer teen die hof se besluit dat sy aanstelling van Ntlemeza ter syde gestel moet word. Hy het die aansoek ingedien nadat die hooggeregshof in Pretoria beslis het Nhleko moet Ntlemeza se aanstelling ter syde stel. Die Helen Suzman-stigting (HSS) en Freedom Under Law (FUL) het aanvanklik die aansoek ingedien. Nhleko het Ntlemeza aangestel ten spyte van die feit dat regter Elias Matojane in Februarie 2015 bevind het Ntlemeza was “bevooroordeeld en oneerlik” en het nie oor “integriteit en eerbaarheid” beskik nie. Ntlemeza is in Desember 2014 deur Nhleko as waarnemende hoof van die Valke aangestel nadat Anwa Dramat as hoof van die Valke geskors is. Nadat Mbalula as minister van polisie aangestel is, het hy die aansoek om verlof tot appèl teruggetrek. Hy het Matakata toe aangestel om in waarnemende hoedanigheid by Ntlemeza oor te neem. Lees alle vorige berigte oor Berning Ntlemeza op Maroela Media.